Kisah Palui: Kadada Lawannya
WAYAH musim kamarau, gawian pahumaan kadada dan banih di kindai parak habis, Palui tapaksa bajujual nang ada. Di antaranya manjuali hayam haraguannya karna sudah ganalan.
Kamarian samalam, Tulamak umpat manukari hayam parinduannya, sadangkan Garbus umpat jua manukari hayam jagaunya.
Kanapa maka ikam katuju manukari hayam jagaunya Bus? ujar Tulamak.
Hayam jagau ini gasan mudal, kada gasan dimakan, sahut Garbus.
Sama haja aku manukari hayam parinduan ini gasan mudal jua. Hayam parinduan ini kulakiakan, bahintalu lalu hintalunya mamacah maka aku cagar banyak baisian hayam, ujar Tulamak himung.
Sama haja hayam jagauku ini gasan mudal jua, kubawa gasan basaung, bataruhan dan pasti manang. Nah, duit kamanangan itu kawa kutukarakan sapida mutur lalu sapida muturnya gasan maujek.
Apalagi hayam jagauku ini paharatnya pambintihan wan kada kawa malihat hayam bini langsung haja manyasahi dan mengawini,” ujar Palui.
“Hayam jagau ini paharatan naik bujang, rangsang banar dan di wadahnya kadada lawannya.”
Artinya, harat banar, ujar Garbus sama himungnya wan Tulamak.
Isuk imbah Garbus wan Tulamak bahaharatan hayamnya gasan mudal usaha, Garbus mahalunyur mandatangi Palui. Ada apa Bus maka pina bakakajutan datang? Kaya apa hayam jagau samalam, harat kalu? ujar Palui.
Harat napanya? Sudah kucuba handak kusaung wan hayam jagau Tuhabuk, tapi nyatanya balum dilapas dihadapakan sudah pina kakalapak handak bukah, ujar Garbus pina sarik.
Hayam jagau saungan itu sabalum disaung harus dibanyun-banyun, dipusuti, dicium-cium jambul babalungannya, ujar Palui manasihati.
“Sudah jua kucuba macam-macam, dua talu kali napa nang ikam sambat itu, tatap haja hayam gajauku pina keok handak bukah katakutanan. Jadi kada bujur ucapan ikam samalam nang mamadahakan bahwa hayam jagau ini kadada lawannya.”
“Nyatanya, pina katakutanan sabalum babintih. Kalu bujur-bujur hayam jagau saungan, sabalum dilapas basaung sudah pina mamburangsan. Ikam pangaramput banar Lui ai,” ujar Garbus handak mambulikakan hayamnya.
Kalu barang sudah sama-sama ba-akad jual beli, kada kawa dibulikakan lagi, ujar Palui.
“Ikam kada mandangarkah ucapanku samalam bahwa hayam jagauku itu di sakuliling rumahku ini sama sakali kadada lawannya, karna di sini kadada hayam jagaunya, nang ada samunyaan hayam
bini, apalagi rumahku ini manununggal di pahumaan jadi sama sakali kadada lawannya.”
“Jadi ikam nang salah dangar. Hayam jagauku itu kadada lawannya kada ba-arti mangalahakan jagau-jagau lainnya, ujar Palui manjalasakan.”
Ooo ... kaya itukah Lui, kalu kaya itu isuk kusumbalih haja gasan basalamatan, ujar Garbus kakalahan karna tasalah tafsir sual kadada lawannya itu. (rep)
Source: BPost
Share this Article on :
Label: Kisah Palui
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn fra_Latn eng_Latn bjn_Latn